钦定古今图书集成/理学汇编/文学典/第010卷 > 杨慎丹铅总录 > 《紫阳朱子之文》
## 钦定古今图书集成/理学汇编/文学典/第010卷 > 杨慎丹铅总录 > 《紫阳朱子之文》

剖析性理之精微，则日精月明；穷诘邪说之隐遁，则
神搜霆击；其感激忠义，发明《离骚》，则苦雨凄风之变
态；其泛应人事，游戏翰墨，则行云流水之自然。其紫
阳朱子之文乎？或谓文与道为二，学道不屑文，专守
一艺，而不复旁通他书，掇拾腐说，而不能自遣一辞，
反使记诵者嗤其陋，词华者笑其拙。此则嘉定以后
朱门末学之蔽，未有能救之者也。《荀子》曰：“禹行而舜
趋，是子张氏之贱儒也；嗛然而终日不言，是子夏氏
之贱儒也。故曰：‘枝必类本，响必报声，此善学者也。传
言失指，图影失形，不善学者也。故曰：‘善歌者使人继
其声，善学者使人继其志’’。”